Diari Oficial de la Generalitat Valenciana


Sumari del DOGV 5962, del 25-02-2009 (2009/2015)

RESOLUCIÓ de 28 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del II Pla de Competitivitat de l'Empresa Valenciana (PCEV) per a l'exercici 2009.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5962

Data del DOGV
:   25-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2015


Data del document
:   28-01-2009

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda pública
    * mitjana empresa
    * suport econòmic
    * empresa industrial
    * recerca i desenvolupament
    * desenvolupament industrial
    * societat sense fins de lucre
    * ajuda a les empreses
    * formació en el lloc de treball
    * disseny del producte
    * ampliació del mercat
    * comercialització
    * petita empresa
    * innovació

RESOLUCIÓ de 28 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del II Pla de Competitivitat de l'Empresa Valenciana (PCEV) per a l'exercici 2009. [2009/2015]  
Amb el II Pla de Competitivitat de l'Empresa Valenciana es porta a cap una important tasca de concertació, planificant i desenvolupant actuacions amb un elevat impacte sectorial i un alt grau d'aplicabilitat en el conjunt d'empreses del sector. Seguint este pla, la Conselleria d'Indústria, Comerç i Innovació convoca noves ajudes per a continuar desenvolupant actuacions de caràcter sectorial durant el 2009, dins del marc dels plans de competitivitat aprovats, o que puguen aprovar-se en el futur, i d'acord amb les adaptacions que el procés d'interlocució amb els agents econòmics puga aconsellar introduir en els seus continguts.  
En este sentit, la convocatòria 2009 es beneficia de l'experiència obtinguda, tant en la convocatòria 2008 com en les anteriors, en la seua concepció i gestió. Així, s'ha incorporat un nova línia de suport que té com a objecte promoure l'elaboració i presentació de propostes a programes nacionals i internacionals en matèria d'I+D+i.   
L'esmentat pla, que compta amb el finançament del Programa Operatiu FEDER (Fons Europeu de Desenvolupament Regional) de la Comunitat Valenciana 2007-2013, establix com a objectius estratègics fonamentals els següents:  
1. La millora de la competitivitat regional a través de la inversió en infraestructures de comunicació i l'enfortiment de la I+D+i i de la societat de la informació.  
2. La promoció de la productivitat i de la diversificació del teixit productiu.  
3. L'equilibri territorial, la integració i protecció del medi ambient i la gestió dels recursos hídrics.  
A fi de contribuir a aconseguir els objectius estratègics previstos, es proposa un conjunt d'actuacions emmarcades en distints eixos d'actuació. El II Pla de Competitivitat de l'Empresa Valenciana (PCEV) s'emmarca dins de l'eix prioritari denominat "Desenvolupament i Innovació Empresarial", que contribuïx a la consecució dels objectius estratègics 1 i 2, i promou:  
- L'enfortiment de la competitivitat del teixit productiu de la regió, posant en marxa actuacions que fomenten la innovació empresarial i també la difusió i utilització de nous coneixements per a les empreses, estimulant la creació, ampliació i consolidació de noves empreses i la projecció internacional del teixit productiu.  
- El desenvolupament de l'economia del coneixement, promovent així una major capacitat regional per a generar i absorbir noves tecnologies, i també la innovació mitjançant productes o servicis nous o millorats que puguen suportar la creixent competència.   
De manera més concreta, el II Pla de Competitivitat de l'Empresa Valenciana (PCEV) es proposa per a fer front al fenomen de la globalització econòmica que porta al fet que moltes de les activitats productives de les empreses valencianes tinguen dificultats per a competir en costos. Es fa necessari per tant de canviar d'estratègia i passar a competir en qualitat, valor afegit, disseny del producte, servicis postvenda, etc., sense oblidar que la dimensió de l'empresa no sempre permet esta reacció i es perden les oportunitats del mercat a escala internacional.   
La present resolució complix, així mateix, les orientacions emanades dels plans de competitivitat sectorials, les quals trasllada a l'àmbit de l'acció administrativa. Per a això, es convoquen tres actuacions específiques gestionades per l'IMPIVA que tenen com a finalitat donar suport, respectivament, a la formació, la innovació, i la promoció i desenvolupament de mercats.   
En estos tres àmbits, les ajudes convocades tenen com a finalitat donar a conéixer tècniques, tendències, eines i metodologies de coneixement i d'innovació; desenvolupar actuacions que posen de manifest la importància de la innovació per a la competitivitat empresarial i promoure estratègies i plans de comunicació sectorials que faciliten el desenvolupament de mercats; tot això ajustant-se a la normativa vigent en matèria de subvencions, competència i règims d'ajuda.  
En virtut d'això anterior, i de conformitat amb el que disposa l'article 1.4. de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte i àmbit  
L'objecte de la present resolució és aprovar les bases reguladores i la convocatòria d'ajudes previstes en el II Pla de Competitivitat de l'Empresa Valenciana (PCEV) per a l'exercici 2009, d'acord amb el que disposa l'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), i la regulació específica establida en annex.   
Article 2. Marc normatiu  
Les ajudes recollides en la present resolució es concediran d'acord amb el que establixen:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).   
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- El Reglament CE núm. 1.083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, i el Reglament CE núm. 1.828/2006, que en fixa les normes de desplegament, i la resta de normativa sobre fons estructurals.   
- L'Ordre EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió.   
- D'acord amb les actuacions a què s'acullen els projectes objecte d'ajuda, el marc de competència serà l'indicat a continuació:  
a) Actuació 1: Decisió de la Comissió núm. 234/2007 - Foment de la I+D+i, C (2008) 3930.  
b) Actuació 2.1: la concessió de les ajudes de l'actuació 2.1 quedarà supeditada a l'aprovació per la Comissió Europea del règim d'imports limitats d'ajuda estatal, de conformitat amb el que disposa la Comunicació de la Comissió - Marc temporal comunitari aplicable a les mesures d'ajuda estatal per a facilitar l'accés al finançament en l'actual context de crisi econòmica i financera (DO C 16, de 22.01.2009).  
c) Actuació 2.2: Règim d'Ajudes d'Estat núm. 232/2007 - Foment dels servicis d'I+D+i, C (2008) 934.  
d) Actuació 2.3: Decisió de la Comissió núm. 234/2007 - Foment de la I+D+i, C (2008) 3930.  
e) Actuacions 2.4 i 2.5: Règim d'Ajudes d'Estat núm. 233/2007 - Foment de la I+D+i, C (2008) 1296.  
f) Actuació 2.6.1: Règim d'Ajudes d'Estat núm. 232/2007 - Foment dels servicis d'I+D+i, C (2008) 934.  
g) Actuació 2.6.2: Decisió de la Comissió núm. 234/2007 - Foment de la I+D+i, C (2008) 3930.  
h) Actuació 2.6.3: la concessió de les ajudes de l'actuació 2.6.3 quedarà supeditada a l'aprovació per la Comissió Europea del Règim d'imports limitats d'ajuda estatal, de conformitat amb el que disposa la Comunicació de la Comissió - Marc temporal comunitari aplicable a les mesures d'ajuda estatal per a facilitar l'accés al finançament en l'actual context de crisi econòmica i financera (DO C 16, de 22.01.2009).  
i) Actuacions 3.1 i 3.2: La concessió de les ajudes de les actuacions 3.1 i 3.2 quedarà supeditada a l'aprovació per la Comissió Europea del règim d'imports limitats d'ajuda estatal, de conformitat amb el que disposa la Comunicació de la Comissió - Marc temporal comunitari aplicable a les mesures d'ajuda estatal per a facilitar l'accés al finançament en l'actual context de crisi econòmica i financera (DO C 16, de 22.01.2009).  
- Qualsevol altra normativa que per la matèria hi siga d'aplicació.  
Article 3. Dotació pressupostària   
L'import global màxim que es destinarà per a la concessió de les ajudes previstes en la present convocatòria és de 84.054.530 euros, a càrrec de la línia pressupostària T6508000.  
En tot cas, es podrà incrementar el finançament com a conseqüència del traspàs d'altres convocatòries en què s'hagen resolt o es deriven concessions o obligacions per un import inferior a la despesa inicialment prevista, o d'una generació, ampliació o incorporació de crèdit. Les esmentades modificacions del pressupost estimat seran publicades en el Diari Oficial de la Comunitat Valenciana.  
Les ajudes descrites tenen finançament del Programa Operatiu FEDER (Fons Europeu de Desenvolupament Regional) de la Comunitat Valenciana 2007-2013, en un percentatge del 50% a través de l'eix 2 "Desenvolupament i Innovació Empresarial", tema prioritari 9 "Altres mesures destinades a fomentar la investigació i innovació i l'esperit empresarial en les PIME", així com d'altres possibles fons.  
Article 4. Beneficiaris   
1. D'acord amb el que disposen les actuacions que s'indiquen en annex, es podran acollir a esta convocatòria:  
- Entitats sense ànim de lucre.  
- Agrupacions d'entitats sense ànim de lucre i empreses.  
- Entitats jurídiques que gestionen clústers empresarials pertanyents a sectors de la Comunitat Valenciana que tenen la condició d'agrupació innovadora, d'acord amb la definició del Marc comunitari sobre ajudes estatals d'investigació i desenvolupament i innovació (DOUE núm. C 323/1, de 30.12.2006).   
L'activitat o fi social haurà de ser preferentment de caràcter industrial o de servicis relacionats amb la indústria, en concret, d'algun dels sectors inclosos en l'adreça d'Internet de l'IMPIVA: http://www.impiva.es, en l'apartat "plans de competitivitat empresarials".   
Quan el projecte siga presentat per un col·lectiu sense personalitat jurídica, tindran la consideració de beneficiaris tots els sol·licitants que hi participen. S'engloba sota este supòsit la presentació d'un projecte per dos o més sol·licitants, sense que entre ells hi haja nexe jurídic associatiu i sense perjudici que una entitat entre els participants siga la que assumisca la coordinació entre ells i davant de l'IMPIVA.  
2. En les actuacions 1, 2.2, 2.3, 2.4, 2.5, 2.6.1 i 2.6.2 no podran ser beneficiaris els sol·licitants que tinguen la consideració d'empreses en crisi, d'acord amb el que es definix en les Directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004).   
En les actuacions 2.1, 2.6.3, 3.1 i 3.2 no podran ser beneficiaris:  
- Els sol·licitants que tinguen la consideració d'empresa en crisi l'1 de juliol de 2008 (per a les grans empreses, d'acord amb el que es definix en les Directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004), i per a les PIME, d'acord amb el que es definix en l'apartat 7 de l'article 1 del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú, en aplicació dels articles 87 i 88 del Tractat - Reglament General d'Exempció per Categories).   
- Els sol·licitants d'ajudes per a l'exportació o per a afavorir productes nacionals en detriment dels importats.  
- Els sol·licitants que estiguen actius en el sector pesquer, en el sector agrícola de producció primària o en la transformació i comercialització de productes agrícoles (sempre que la quantitat d'ajuda es fixe basant-se en el preu o la quantitat de productes comprats pels productors primaris o que posen al mercat les empreses concernents, o que l'ajuda estiga condicionada a ser parcialment o totalment als productors primaris).   
3. Els beneficiaris hauran de tenir la seu, delegació o establiment de producció a la Comunitat Valenciana.   
4. Queden excloses les comunitats de béns i les societats civils.  
5. A l'efecte de la present resolució, es considerarà PIME, segons l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú, en aplicació dels articles 87 i 88 del Tractat (Reglament General d'Exempció per Categories), qualsevol entitat, independentment de la seua forma jurídica, que exercisca una activitat econòmica que reunisca els requisits següents:  
- Que ocupe menys de 250 persones.  
- Que tinga un volum de negoci anual no superior a 62.201.243 d'euros, o bé un balanç general no superior a 52.297.292 d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 09.933.060 d'euros; microempresa es considerarà aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú, en aplicació dels articles 87 i 88 del Tractat (Reglament General d'Exempció per Categories). Estos criteris de còmput es poden consultar en la sol·licitud normalitzada.  
6. Les sol·licituds d'ajuda a projectes emmarcats en algun dels sectors que s'indiquen a continuació, es regiran per la normativa sectorial que els regula: agrari i pesquer, acer, carbó, electricitat, construcció naval, servicis postals, radiodifusió, cinema i producció audiovisual, i transport.  
7. Per a l'exercici de la seua activitat, els beneficiaris hauran de tenir les autoritzacions administratives preceptives, estar inscrits en els registres públics pertinents i complir qualssevol altres requisits exigits per les disposicions aplicables.  
8. En especial, els beneficiaris hauran d'estar a corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; Llei 13/1982, de 7 d'abril, d'Integració Social de les Persones amb Minusvalideses; Llei Orgànica 3/2007, de 22 de març, per a la Igualtat Efectiva de Dones i Homes, i Llei 9/2003, de 2 d'abril, per a la Igualtat entre Dones i Homes.  
9. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
10. Les condicions per a ser beneficiari hauran de mantenir-se com a mínim fins al moment del pagament de la subvenció.  
Article 5. Requisits generals dels projectes   
Els projectes objecte d'ajuda hauran de:  
- Realitzar-se en el territori de la Comunitat Valenciana.  
- Reunir les especificitats i els requisits tècnics que es recullen en l'annex.  
- Iniciar-se amb posterioritat a la presentació de la sol·licitud de l'ajuda.  
- Executar-se en el marc d'un desenvolupament sostenible i de foment de la protecció i millora del medi ambient i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció de l'esmentat certificat la gestionarà l'IMPIVA.  
D'altra banda, hauran de respectar-se els principis següents:  
- Un mateix projecte no podrà rebre simultàniament ajuda del Fons Europeu de Desenvolupament Regional (FEDER) i del Fons Social Europeu (FSE).  
- El projecte subvencionat no haurà d'experimentar, abans de transcorreguts cinc anys des del seu acabament, una modificació substancial, entenent per modificació substancial aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme, o bé que es derive d'un canvi en la naturalesa de la propietat d'una infraestructura o del cessament d'una activitat productiva.  
- Així mateix, no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i haurà de facilitar, o almenys no impedir, l'accessibilitat per a les persones amb discapacitats.  
Article 6. Sol·licitud de l'ajuda  
6.1. Sol·licitud normalitzada  
Els sol·licitants hauran de presentar una sol·licitud normalitzada que s'omplirà utilitzant el programa informàtic que es pot descarregar des de l'adreça d'Internet de l'IMPIVA: http://www.impiva.es, o que es posarà a la disposició dels sol·licitants en qualsevol de les seus de l'IMPIVA que s'indiquen en este article.  
6.2. Documentació que s'ha d'adjuntar a la sol·licitud normalitzada.  
6.2.1. Memòria tècnica del projecte, segons model que pot obtenir-se descarregant-lo de l'adreça d'Internet de l'IMPIVA: http://www.impiva.es.   
6.2.2. Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament o apoderament. No caldrà la presentació d'esta documentació si ja està en poder de l'IMPIVA i es manté vigent; a este efecte caldrà aportar declaració de vigència segons model disponible en l'adreça d'Internet de l'IMPIVA: http://www.impiva.es.  
6.2.3. La presentació de la sol·licitud comporta l'autorització a l'IMPIVA, excepte manifestació del sol·licitant en contra, per a demanar els certificats a emetre per l'Agència Estatal de l'administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en què s'acredite que el sol·licitant està al corrent en les seues obligacions amb les esmentades administracions. En qualsevol cas, l'IMPIVA podrà requerir directament al sol·licitant en el cas que la informació obtinguda present alguna incidència.   
6.2.4. Si la sol·licitud aportada fóra incompleta o presentara errors esmenables, es demanarà a l'interessat que en el termini de 10 dies hàbils esmene la falta o adjunte els documents preceptius, amb l'advertiment que si no ho fa es considerarà que ha desistit de la seua sol·licitud.   
6.2.5. Els requeriments a què fa referència este article, així com qualsevol altre que poguera realitzar l'IMPIVA, podran efectuar-se per fax o per correu electrònic al número de fax o a l'adreça indicada pel sol·licitant en la sol·licitud normalitzada, sempre que hi quede constància de la recepció.  
6.3. Termini de presentació de sol·licituds  
El termini de presentació començarà el dia de publicació de la present resolució en el Diari Oficial de la Comunitat Valenciana (DOCV) i finalitzarà transcorreguts 28 dies hàbils comptats a partir de l'endemà de la publicació en el DOCV. En tot cas, quan el dia concret de finalització del termini fóra dissabte o dia inhàbil al municipi on residix l'interessat, o a la seu de l'IMPIVA, es considerarà inhàbil a tots els efectes i es prorrogarà al primer dia hàbil següent.  
6.4. Lloc de presentació de sol·licituds   
6.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, en horari de 9.00 a 14.00 hores de dilluns a divendres, i de 17.00 a 19.00 hores, de dilluns a dijous. Les sol·licituds podran presentar-se en:  
- IMPIVA Alacant-Oficina PROP: c/Churruca, 29, 03295 Alacant.  
- IMPIVA Castelló-Oficina PROP: av. dels Germans Bou, 47. 12248 Castelló de la Plana.  
- IMPIVA València: plaça de l'Ajuntament, 6. 46414 València.  
6.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Article 7. Projectes plurianuals   
Quan es tracte d'un projecte de caràcter plurianual:  
a) S'haurà d'indicar en la memòria tècnica cada una de les fases i l'exercici en què es realitzaran.  
b) S'haurà de presentar per a cada exercici una sol·licitud en els terminis fixats en esta o en futures convocatòries. En tot cas, la concessió d'una ajuda en una anualitat no condiciona la de les següents, que queden supeditades a l'existència d'un programa que empare el projecte proposat, als resultats aconseguits en les fases anteriors i al resultat del procés de concurrència competitiva.   
c) Es podran considerar els justificants de despeses i pagament emesos amb posterioritat al termini de presentació de justificació de l'exercici o l'anualitat anterior.  
Article 8. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea de Programes Europeus i Competitivitat de l'IMPIVA, a través del Departament de Pla de Competitivitat i del Departament de Disseny, per a l'actuació 2.6.  
2. Les ajudes es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de valoració fixats en cada actuació i s'establirà una prelació segons la puntuació obtinguda respectant els límits pressupostaris disponibles.  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar positiu procedirà a l'anàlisi dels projectes presentats i a l'aplicació dels criteris de valoració.  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres actuacions o convocatòries d'ajudes per la seua major idoneïtat.  
5. D'acord amb els criteris de valoració que s'establixen respectivament en l'annex, tindran preferència en l'adjudicació, en cas d'empat, els projectes presentats i/o dirigits a aquelles entitats que acrediten ocupar un percentatge de treballadors amb discapacitats superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitats de la Comunitat Valenciana.  
Article 9. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una C omissió que, després de les deliberacions oportunes, elevarà proposta de concessió a la presidenta de l'IMPIVA. La Comissió estarà composta pel personal de l'IMPIVA que s'indica a continuació:  
- President: el director general de l'IMPIVA.  
- El director d'Innovació i Competitivitat.  
- El director d'Infraestructures Tecnològiques i Servicis.  
- El cap de l'Àrea de Programes Europeus i Competitivitat.  
- La cap del Departament Pla de Competitivitat.  
- La cap del Departament de Disseny.  
- La cap de l'Àrea de Gestió.  
- El cap de l'Àrea d'Organització i Sistemes.  
- Un tècnic de l'Àrea de Gestió que actuarà com a secretari.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Prèviament a la concessió de les ajudes previstes en les actuacions 2.1, 2.6.3, 3.1 i 3.2, es trametrà una comunicació a les entitats o empreses amb proposta de subvenció, a l'efecte que estes presenten una declaració responsable sobre:  
- Totes les ajudes de minimis rebudes en l'exercici fiscal actual i en els dos anteriors, en què s'indique si s'han rebut o no per als mateixos que l'ajuda proposada.  
- Totes les ajudes a l'empara del marc temporal rebudes des de l'1 de gener de 2008.  
- Altres ajudes compatibles o altres formes de finançament comunitari rebut per als mateixos costos subvencionables.  
Les ajudes previstes en les esmentades actuacions només podran atorgar-se fins al 31 de desembre del 2010.  
Vistos els resultats de les declaracions emeses per les empreses amb proposta de subvenció, la presidenta de l'IMPIVA resoldrà l'adjudicació de les ajudes mitjançant una resolució que fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.   
La resolució dictada per la presidenta posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV), amb indicació del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals per complir la normativa sobre publicitat d'estos fons.   
D'acord amb el que preveu la Llei d'Hisenda Pública de la Generalitat Valenciana, si l'ajuda supera el milió d'euros per perceptor caldrà l'autorització del Consell; si supera la quantia de 250.000 euros es donarà compte a este mateix òrgan.   
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostari o alliberament de crèdit, puguen ser ateses per ordre de puntuació.   
Article 10. Obligacions dels beneficiaris  
Constituïxen obligacions essencials del beneficiari realitzar el projecte, acreditar-ne la realització davant de l'IMPIVA, i també complir les condicions i la resta d'obligacions en la forma que es descriu a continuació:   
a) Realització del projecte:  
a.1) El beneficiari haurà de realitzar el projecte objecte de la subvenció en la forma descrita en la memòria presentada juntament amb la sol·licitud normalitzada i de manera que es complisca la finalitat de les ajudes, respectant els costos subvencionables indicats en la notificació de concessió d'ajuda i pels imports que s'hi especifiquen. Si s'hagueren produït canvis respecte al projecte inicial haurà de comunicar-ho necessàriament a l'IMPIVA per a la seua aprovació.  
b) Justificació de la realització del projecte  
b.1) El beneficiari haurà d'acreditar la realització del projecte presentant davant de l'IMPIVA la documentació exigida en les instruccions de justificació aprovades per resolució del director general de l'IMPIVA, que seran publicades en l'adreça d'Internet de l'IMPIVA: http://www.impiva.es, i en la forma que s'hi indica. La data límit per a la presentació de la documentació acreditativa de realització del projecte serà el 14 de gener del 2010, llevat que se n'establisca una posterior en la notificació de concessió.  
b.2) La documentació justificativa constarà necessàriament de:   
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que contindrà:  
· Una relació de despeses i inversions de l'activitat, obtinguda a partir de l'aplicació informàtica Justificació.exe, descarregable des de http://www.impiva.es.  
· Justificants de despesa i pagament incorreguts en la realització del projecte acompanyats de l'informe de revisió de comptes justificatius de subvencions en l'àmbit del sector públic estatal, realitzat per un auditor o empresa auditora externa de comptes, inscrits com a exercent en el ROAC (Registre Oficial d'Auditors de Comptes), d'acord amb l'Ordre EHA/1.434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE núm. 125, de 25.05.2007).  
· Documentació acreditativa del compliment de les condicions i obligacions.  
· Una altra documentació complementària definida en les instruccions.  
b.2.1) Es consideren justificants de despesa les factures i documents de valor probatori equivalent. La justificació de les despeses de personal es durà a terme mitjançant l'aportació de les nòmines dels treballadors implicats en el desenvolupament del projecte, els TC de cotització a la Seguretat Social a càrrec de l'empresa i els certificats de retencions on s'acredite l'ingrés de les retencions a favor de la Hisenda Pública.  
b.2.2.) Pel que fa al període subvencionable de despeses i pagaments, només seran tinguts en consideració els compresos en les dates indicades a continuació, sense perjudici d'allò que s'ha establit per als projectes plurianuals:  
- Justificants de despesa: entre la data de presentació de la sol·licitud i el 31 de desembre de 2009.  
- Justificants de pagament: entre la data de presentació de la sol·licitud i el 14 de gener del 2010.   
b.2.3) El beneficiari haurà d'aportar com a mínim un 60% de justificants de despesa del projecte. La presentació d'un percentatge menor donarà lloc a la revocació de la subvenció, si bé excepcionalment es podrà admetre, sempre que mitjance causa justificada acceptada expressament per l'IMPIVA.  
Es podrà admetre fins un 30% de disminució en la justificació en cada cost subvencionable, compensable amb increments en altres costos dels previstos en la notificació de concessió, sempre que no s'altere la naturalesa del projecte i que no s'incremente més d'un 30% un cost subvencionable, llevat d'autorització prèvia i expressa de l'IMPIVA.  
b.2.4) A l'efecte de justificació es considerarà que la despesa subvencionada s'ha realitzat sempre que haja sigut totalment pagada en la data límit de justificació.   
b.2.5) Els pagaments només s'admetran si estan realitzats a través d'entitat financera, i la seua justificació es farà mitjançant la presentació de còpia de l'extracte bancari que acredite l'eixida efectiva dels fons, juntament amb còpia de la transferència o del xec nominatiu. Per tant, queden exclosos els pagaments realitzats en efectiu o per caixa.   
b.2.6) Quan l'import d'un cost subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i així es faça constar en un informe. L'elecció entre les ofertes presentades haurà de recaure en la més econòmica i caldrà justificar en un informe l'elecció en un altre sentit.   
La no presentació dels informes a què fa referència el paràgraf anterior, o la insuficiència d'estos, podrà donar lloc a la no consideració del cost subvencionable, amb la consegüent minoració o revocació de l'ajuda concedida, sense perjudici de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular d'acord amb esta la subvenció concedida.  
b.2.7) No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser aprovada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió de com a mínim un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa i, en tot cas, en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
b.2.8) Es permet que el beneficiari subcontracte les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins un 70% del seu import. La consideració d'un import superior requerirà l'autorització prèvia de l'IMPIVA.  
Les despeses relatives als subcontractes hauran de complir les condicions següents:  
a) No podran augmentar el cost d'execució de l'operació sense un valor afegit.  
b) No es podrà subcontractar amb intermediaris o assessors quan el pagament consistisca en un percentatge del cost total de l'operació, llevat que el beneficiari justifique tal pagament en relació amb el valor real del treball realitzat o els servicis prestats. Així mateix, tampoc es podrà subcontractar amb entitats vinculades de les definides en l'apartat anterior, excepte autorització prèvia i expressa de l'IMPIVA.  
b.2.9) La imputació dels costos de personal es realitzarà d'acord amb el temps real dedicat al projecte, segons les premisses següents:  
- Les despeses es realitzaran sobre la base del salari real.  
- Es disposarà d'un sistema de control (setmanal, mensual, etc.) que arreplegue l'ocupació del temps de les persones afectes al projecte.   
c) Altres obligacions  
c.1) Incloure en el material divulgatiu relacionat amb la difusió del projecte el logotip de l'IMPIVA disponible en http://www.impiva.es, i complir les obligacions relatives a la publicitat comunitària indicades en l'article següent.  
c.2) Complir les obligacions fiscals i amb la Seguretat Social, de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i l'acreditació de la personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas es pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c.3) Conservar els documents justificatius de la realització del projecte i els relacionats amb les despeses i pagaments i amb les auditories corresponents durant un termini de quinze anys o durant un termini més gran mentre puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats.   
c.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
c.5) Actualitzar qualsevol documentació presentada que haguera patit alguna modificació.   
c.6) Respondre de la veracitat dels documents aportats i en general de la informació facilitada.  
c.7) Facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de la seua execució.  
c.8) Comunicar altres ajudes públiques o privades que haguera obtingut o sol·licitat. En cas de concurrència amb altres ajudes s'aplicaran les normes d'acumulació que determine la normativa comunitària.  
En els projectes presentats en les actuacions 1, 2.2, 2.3, 2.4, 2.5, 2.6.1 i 2.6.2, la suma de les ajudes per als mateixos costos subvencionables no podrà sobrepassar el límit més favorable segons la normativa aplicable a cada cas. No obstant això, les ajudes a la inversió en I+D+i no s'acumularan amb ajudes de minimis relatives a les mateixes despeses subvencionables a fi d'evitar les intensitats màximes d'ajuda establides per la normativa comunitària.  
En els projectes presentats en les actuacions 2.1, 2.6.3, 3.1 i 3.2 s'aplicarà la regla d'acumulació del Marc temporal comunitari d'ajudes etatals, apartat 4.7 (DO C-16-2009):  
- No podran acumular-se ajudes de minimis per als mateixos costos subvencionables.  
- Les ajudes de minimis per a distints costos subvencionables concedides a partir de l'1 de gener de 2008 es podran acumular fins a un import de 500.000 euros fins al 2010.  
- Altres ajudes compatibles o altres formes de finançament comunitari concedit per als mateixos costos subvencionables podran acumular-se sempre que no se superen les intensitats màximes fixades en els reglaments d'exempció o en les directrius aplicables.   
c.9) Els beneficiaris de les actuacions 2.2, 2.4, 2.5 i 2.6.1 hauran d'acreditar l'efecte incentivador de l'ajuda, és a dir, demostrar que efectivament com a resultat de l'ajuda rebuda s'ha produït un increment de les activitats d'I+D+i del beneficiari consistents en un increment del volum, àmbit, quanties invertides o rapidesa de les esmentades activitats d'I+D+i.  
Així mateix, els beneficiaris de les actuacions 2.2 i 2.6.1 hauran de descriure breument l'activitat de l'agrupació i la seua eficàcia per a atraure activitats d'I+D+i  
c.10) Complir totes les obligacions que deriven de la normativa d'aplicació especificada en l'article 2 d'esta resolució.  
Article 11. Publicitat comunitària. Obligacions  
El beneficiari haurà de fer públic, així mateix, que l'ajuda obtinguda està cofinançada pel Fons Europeu de Desenvolupament Regional a través de:   
- La identificació d'aquells béns tangibles i documentació relacionats amb la subvenció amb els adhesius que li seran facilitats juntament amb la notificació de concessió de l'ajuda.   
- La inclusió del logotip FEDER en qualsevol document relatiu al projecte o activitat subvencionada, que es podrà descarregar de http://www.impiva.es.  
En les actuacions 2.2.1, 2.4, 2.5, si la subvenció total del projecte supera els 500.000 euros i consistix en la compra d'un objecte físic, en el finançament d'una infraestructura o en treballs de construcció, haurà de col·locar, a més, una placa explicativa permanent, visible i de grans dimensions, en un termini màxim de sis mesos a partir de la conclusió del projecte. En la placa s'indicarà el tipus i el nom del projecte. A més a més, ocupant com a mínim el 25% de la placa, s'inclourà:  
- L'emblema de la Unió Europea.  
- La referència al fons en qüestió: Fons Europeu de Desenvolupament Regional.  
- La declaració "Una manera de fer Europa".  
En les actuacions 2.2.1, 2.4, 2.5 i si la subvenció total del projecte supera els 500.000 euros i consistix en el finançament d'una infraestructura o en treballs de construcció, s'haurà de col·locar, a més, un cartell durant l'execució del projecte, en l'enclavament d'este, en el qual s'indicarà, ocupant com a mínim el 25% de la placa:   
- L'emblema de la Unió Europea.  
- La referència al fons en qüestió: Fons Europeu de Desenvolupament Regional.  
- La declaració "Una manera de fer Europa".  
Una vegada conclòs el projecte, se substituirà el cartell per la placa explicativa permanent.   
Article 12. Pagament de les ajudes. Bestretes  
L'IMPIVA procedirà al pagament de l'ajuda una vegada que el beneficiari haja executat el projecte i sempre que haja complit les obligacions exigibles.   
Podrà anticipar-se als beneficiaris el pagament de l'ajuda d'acord amb els límits permesos per la Llei de Pressupostos de la Generalitat per al 2009:  
- Si el beneficiari és un institut tecnològic de la Xarxa d'Instituts Tecnològics de la Comunitat Valenciana (REDIT): 100% de l'ajuda, després de la presentació prèvia pel beneficiari d'aval bancari per la quantia anticipada, garantia que no serà exigible quan estiga inscrit com a centre d'innovació i tecnologia en el registre regulat pel Reial Decret 2.609/1996, de 20 de desembre; com a alternativa a l'aval bancari podrà exigir-se la presentació d'un informe d'auditoria elaborat per auditor o empresa auditora externa inscrita en el Registre Oficial d'Auditors de Comptes.   
- Si el beneficiari és qualsevol altra entitat no lucrativa: 50% de l'ajuda, després de la presentació prèvia d'aval bancari per la quantia anticipada.  
- Si el beneficiari és una empresa: 40% de l'ajuda per a transferències corrents i 15% per a transferències de capital, després de la presentació prèvia d'aval bancari per la quantia anticipada.  
Els percentatges mencionats podran modificar-se a l'alça amb l'acord previ del Consell.  
L'aval bancari per la quantia anticipada serà constituït d'acord amb la normativa vigent als serveis territorials de la Conselleria d'Economia, Hisenda i Ocupació de la Generalitat.  
Article 13. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, lliuren i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
Article 14. Control i verificació  
Tant el beneficiari com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, i hauran de facilitar en tot moment tota la informació que se sol·licite en l'exercici de les esmentades actuacions, i en especial posar a la disposició d'estos la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1.828/2006.  
Article 15. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda segons les circumstàncies ocorregudes i d'una valoració d'estes. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda juntament amb els interessos de demora des del moment del pagament de la subvenció, en la forma prevista en la legislació sobre subvencions. De conformitat amb l'esmentada normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.  
DISPOSICIÓ TRANSITÒRIA  
Per a les actuacions 2.1, 2.6.3, 3.1 i 3.2 podran ser preses en consideració les sol·licituds presentades amb posterioritat a la data límit de presentació de sol·licituds de la convocatòria anterior; seran admissibles els justificants emesos a partir de la data de sol·licitud.  
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desplegament, l'eficàcia i l'execució de la present convocatòria.  
València, 28 de gener de 2009 - La presidenta de l'IMPIVA: Belén Juste Picón.  
ANNEX   
Pla de Competitivitat de l'Empresa Valenciana   
2009  
Actuacions  
Actuació 1. Recursos Humans per a la Innovació  
Objecte:  
Donar suport al foment de la innovació i de noves oportunitats de negoci en els sectors tradicionals i emergents de la Comunitat Valenciana i afavorir l'optimització dels seus recursos humans a través d'accions de formació i d'intercanvi de coneixements.  
Actuacions susceptibles de suport:  
Prestació de servicis d'assessorament en innovació a través d'activitats formatives dirigides a PIME com ara cursos, tallers, màsters, seminaris, congressos, etc. El projecte haurà d'incloure la prestació del servici com a mínim a tres PIME radicades a la Comunitat Valenciana.   
Beneficiaris:  
Entitats sense ànim de lucre amb seu social o delegació a la Comunitat Valenciana.  
Costos subvencionables:  
- Personal propi de l'entitat dedicat al projecte i en la part que es dedique exclusivament a la prestació del servici.  
- Col·laboracions externes necessàries per a la prestació del servici, és a dir, servicis tècnics, servicis professionals i servicis d'informació i difusió.   
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima d'ajuda podrà arribar al 75% dels costos subvencionables.  
L'ajuda haurà d'aplicar-se en forma de bonificació en el preu cobrat a la PIME. La bonificació per a cada PIME serà com a màxim de 200.000 euros, en un període de tres anys.   
Hauran de complir-se les condicions del punt 1 de l'apartat "altres".  
Actuació 2. Innovació   
Objecte:  
Fomentar la innovació en els sectors emergents i tradicionals de la Comunitat Valenciana com a factor de competitivitat per a les empreses, a través de la realització d'accions de promoció i difusió de la importància de la innovació com a estratègia per a la millora de productes i servicis.   
Promoure projectes d'innovació que tinguen un efecte d'arrossegament sobre el seu entorn, amb entitats i empreses que lideren el seu sector i influïxen en empreses més xicotetes.  
Actuació 2.1. Elaboració i presentació de projectes a programes nacionals i internacionals d'I+D+i  
Actuacions susceptibles de suport:  
Elaboració i presentació de projectes integrats i de cooperació tecnològica entre empreses a programes nacionals i internacionals d'I+D+i, així com a accions de promoció, difusió i transferència de coneixements.  
Beneficiaris:  
Entitats sense ànim de lucre amb seu social o delegació a la Comunitat Valenciana.  
Costos subvencionables:  
- Personal propi associat al projecte.  
- Col·laboracions externes necessàries per al desenvolupament del projecte, és a dir, assistència tècnica, servicis professionals i servicis d'informació i difusió.   
- Viatges interurbans -transport públic- i allotjament del personal propi associat al projecte.  
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.   
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima de l'ajuda podrà arribar fins al 100% dels costos subvencionables, amb un límit de 500.000 euros fins al 2010, de conformitat amb el Marc temporal comunitari d'ajudes estatals (DO C 16-2009).  
Actuació 2.2. Activitats per a la posada en marxa i dinamització de clústers empresarials  
Actuacions susceptibles de suport:  
Accions per a fomentar els clústers empresarials pertanyents a sectors de la Comunitat Valenciana que tenen la condició d'agrupació innovadora, segons la definició del Marc comunitari sobre ajudes estatals d'investigació i desenvolupament i innovació (vegeu punt 6 de l'apartat "altres") que tinguen com a objecte:   
2.2.1. La realització d'inversions per a la posada en marxa i ampliació d'instal·lacions destinades a:  
- Centres de formació i investigació.   
- Infraestructures d'investigació de lliure accés com ara laboratoris i instal·lacions d'assaig.   
2.2.2. La dinamització de l'agrupació:   
- Accions de promoció per a incorporar noves empreses.  
- Gestió de les instal·lacions de lliure accés de l'agrupació.  
- Organització de programes de formació, tallers i conferències a fi de fomentar l'intercanvi de coneixements i el treball en xarxa entre els membres de l'agrupació.  
2.2.3. La dinamització dels centres de reflexió estratègica d'oportunitats d'innovació, I-CREO, a través d'experts, a fi de dur a terme tasques com ara:  
- Organització d'operacions de màrqueting per a atraure noves empreses .  
- Organització de programes de formació, tallers i conferències a fi de fomentar l'intercanvi de coneixements i el treball en xarxa entre els membres de l'agrupació.  
Caldrà complir els requisits establits en el punt 7 de l'apartat "altres".  
Beneficiaris:  
Entitats jurídiques que gestionen clústers empresarials pertanyents a sectors de la Comunitat Valenciana que tenen la condició d'agrupació innovadora (vegeu punt 6 de l'apartat "altres").  
Costos subvencionables:  
Actuació 2.2.1  
- Inversions en edificis, maquinària i equips corresponents a les actuacions susceptibles de suport.  
Actuació 2.2.2  
- Personal propi corresponent a les actuacions susceptibles de suport.  
- Costos administratius corresponents a les actuacions susceptibles de suport.  
Actuació 2.2.3  
- Personal propi corresponent a les actuacions susceptibles de suport:  
· Despeses de personal corresponents a l'expert.  
· Despeses de personal per a la direcció, coordinació i administració del projecte.  
- Costos administratius corresponents a les actuacions susceptibles de suport, entre altres:  
· Formació de l'expert (cost matrícules i inscripció en congressos, jornades, seminaris...).  
· Dietes i complements per desplaçament, viatges interurbans -transport públic- nacionals i internacionals i allotjament de l'expert.  
· Despeses de difusió (divulgació i promoció general de les accions i resultats amb l'objecte de promoure una dinamització del centre de reflexió estratègica).  
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
Actuació 2.2.1. Les inversions tindran una subvenció de fins al 15%. Si l'agrupació complix els paràmetres de xicoteta empresa, podrà incrementar-se 20 punts percentuals, i si complix els de mitjana empresa, es podrà incrementar 10 punts.   
Actuacions 2.2.2 i 2.2.3. La intensitat màxima d'ajuda podrà aconseguir els següents percentatges sobre els costos subvencionables: fins al 100% el primer any en què l'agrupació rep l'ajuda, el 75% el segon any, el 50% el tercer any i el 25% el quart i cinqué anys.  
Actuació 2.3. Prestació de servicis d'assessorament en matèria d'innovació  
Actuacions susceptibles de suport:  
Es considera assessorament en innovació les actuacions de consultoria de gestió, assistència tecnològica, servicis de transferència de tecnologia, consultoria sobre adquisició, protecció i comerç de drets de propietat intel·lectual, consultoria sobre utilització de normes, bancs de dades, biblioteques tècniques, investigació de mercats, etiquetatge de qualitat, etc.   
El projecte haurà d'incloure la prestació del servici com a mínim a tres PIME radicades a la Comunitat Valenciana.  
Beneficiaris:  
Entitats sense ànim de lucre amb seu social o delegació a la Comunitat Valenciana.   
Costos subvencionables:  
- Personal propi associat al projecte, en la part que es dedique exclusivament a la prestació del servici.   
- Col·laboracions externes necessàries per a la prestació del servici, és a dir, servicis tècnics, servicis professionals i servicis d'informació i difusió.   
En tot cas no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima d'ajuda podrà arribar al 75% dels costos subvencionables en què haja incorregut l'entitat per a prestar el servici.   
L'ajuda haurà d'aplicar-se en forma de bonificació en el preu cobrat a la PIME. La bonificació per a cada PIME serà com a màxim de 200.000 euros, en un període de tres anys.   
Hauran de complir-se les condicions del punt 1 de l'apartat "altres".  
Actuació 2.4. Projectes d'innovació en matèria de processos i organització  
Actuacions susceptibles de suport:  
Projectes desenvolupats de forma agrupada per una entitat sense ànim de lucre i almenys tres empreses radicades a la Comunitat Valenciana per a l'aplicació de mètodes de producció o subministrament nous o significativament millorats en matèria de processos o d'organització.  
- Per innovació en matèria de processos s'entendrà l'aplicació d'un mètode de producció o subministrament nou o significantment millorat (inclosos canvis significatius quant a tècniques, equips i/o programes informàtics).   
- Per innovació en matèria d'organització s'entendrà l'aplicació d'un nou mètode organitzatiu a les pràctiques comercials o a les relacions exteriors de l'empresa que estiga relacionat amb l'ús i l'explotació de tecnologies de la informació i la comunicació (TIC), a fi d'introduir canvis en l'organització.  
Beneficiaris:  
Entitats sense ànim de lucre amb seu social o delegació a la Comunitat Valenciana de forma agrupada, amb almenys tres empreses radicades a la Comunitat Valenciana.   
La participació de grans empreses serà possible únicament quan en el projecte també intervinguen PIME i estes n'assumisquen com a mínim un 30% del total dels costos subvencionables.  
Costos subvencionables:  
- Personal propi associat al projecte.  
- Inversions:   
· Projectes d'innovació en organització: costos d'instrumental i material de TIC.  
· Projectes d'innovació en processos: costos d'instrumental i material (inversions en programari i equips associats al projecte) en la mesura i durant el període en què s'utilitze per al projecte d'investigació.  
- Col·laboracions externes: costos de consultoria i altres servicis equivalents destinats de manera exclusiva a l'activitat de desenvolupament experimental.   
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.   
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima de l'ajuda podrà arribar fins al 15% dels costos subvencionables per a grans empreses, el 25% per a mitjanes i el 35% per a xicotetes. La intensitat de les ajudes per a les entitats es determinarà segons la seua dimensió.   
Actuació 2.5. Projectes de desenvolupament experimental  
Actuacions susceptibles de suport:  
Projectes de desenvolupament experimental que tinguen com a objecte dur a terme innovacions en matèria de producte.  
El desenvolupament experimental haurà de complir el que establix l'apartat 5.1 del Marc comunitari sobre ajudes estatals d'investigació i desenvolupament i innovació (vegeu punt 3 de l'apartat "altres").  
Beneficiaris:  
Entitats sense ànim de lucre amb seu social o delegació a la Comunitat Valenciana de forma agrupada, amb almenys tres empreses radicades a la Comunitat Valenciana.  
Costos subvencionables:  
- Personal propi associat al projecte (investigadors, tècnics i la resta de personal auxiliar) en la part que estiguen exclusivament dedicats al projecte d'investigació.  
- Col·laboracions externes: servicis d'assessorament i semblants, com ara la contractació amb centres d'investigació, obtenció de coneixements tècnics i adquisició de patents a preu de mercat, consultoria i servicis equivalents destinats de manera exclusiva a l'activitat d'investigació.   
- Inversions:  
· Instrumental. Equipament de laboratori i experimentació quan este haja sigut adquirit exclusivament per a:  
· Materials. Materials i components necessaris per a l'activitat d'investigació que tinga caràcter consumible o fungible.  
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.   
En tot cas, no podran superar-se els límits màxims recollits en el punt 4 de l'apartat "altres».  
Intensitat de l'ajuda:  
La intensitat màxima de l'ajuda podrà arribar, en xicotetes empreses, fins al 60% dels costos subvencionables, en mitjanes empreses fins al 50% i en grans empreses fins al 40%, sempre que es complisquen les condicions de col·laboració establides en l'apartat 5.1.3. b) del Marc comunitari sobre ajudes estatals d'investigació i desenvolupament i innovació (vegeu punt 5 apartat "altres"), en cas contrari estes seran del 45%, 35% i 25% respectivament.   
La intensitat de les ajudes per a les entitats es determinarà segons la seua dimensió.  
Actuació 2.6. Disseny  
Objecte:  
Incentivar l'oferta i utilització de servicis avançats que ajuden a professionalitzar la gestió del disseny i estimular la innovació empresarial fomentant la utilització del disseny com a factor d'innovació i de competitivitat per a les empreses.   
Esta actuació s'emmarca en el Pla d'Acció per al Foment del Disseny de l'IMPIVA dirigit a coordinar als agents implicats en la promoció del disseny en el nostre entorn, millorant la cooperació i aconseguint un efecte multiplicador d'estes accions en el teixit empresarial valencià.  
Les accions a què es dóna suport a través d'esta actuació hauran d'enquadrar-se en el dit pla, consultable en l'adreça d'Internet de l'IMPIVA http://www.impiva.es.  
Actuacions susceptibles de suport:  
Actuació 2.6.1. Dinamització de clústers empresarials, que tinguen com a objecte intensificar les seues línies d'actuació en la promoció del disseny a través de:  
- Accions de promoció per a incorporar noves empreses al clúster.   
- Organització de programes de formació, seminaris i conferències destinats a fomentar, entre els membres de l'agrupació, l'intercanvi de coneixements i treball en xarxa sobre la importància del disseny com a factor d'innovació estratègic per a la millora de productes i servicis en les PIME.   
Actuació 2.6.2. Prestació de servicis d'assessorament i suport a les PIME en matèria d'innovació, orientats a millorar la gestió del disseny en les PIME industrials de l'àmbit d'actuació de l'entitat beneficiària.  
Actuació 2.6.3. Accions de promoció i sensibilització per a valorar la importància del disseny com a factor clau per a la competitivitat empresarial, així com activitats orientades a la definició, estructuració i difusió de nous servicis i eines la finalitat dels quals siga millorar el nivell d'assessorament tècnic i informació específica que puguen donar suport a processos de gestió del disseny en les empreses.   
Beneficiaris:  
Actuació 2.6.1. Entitats jurídiques que gestionen clústers empresarials pertanyents a sectors de la Comunitat Valenciana que tenen la condició d'agrupació innovadora de conformitat amb la definició del Marc comunitari sobre ajudes estatals d'investigació i desenvolupament i innovació (vegeu punt 6 de l'apartat "altres").   
Actuació 2.6.2. Entitats sense ànim de lucre amb seu social o delegació en la Comunitat Valenciana, amb projectes que estructuren servicis de suport a la gestió del disseny dirigits a PIME industrials del seu àmbit d'actuació.  
Actuació 2.6.3. Entitats sense ànim de lucre amb seu social o delegació a la Comunitat Valenciana, que estructuren els seus projectes de forma individual o agrupada amb altres entitats o empreses també radicades a la Comunitat Valenciana.  
Costos subvencionables:  
Actuació 2.6.1:  
- Personal propi corresponent a les actuacions susceptibles de suport.  
- Costos administratius corresponents a les actuacions susceptibles de suport.  
En tot cas no podran superar-se els límits màxims recollits en el punt 4 de l'apartat "altres".  
Actuació 2.6.2:  
- Personal propi associat al projecte, en la part que es dedique exclusivament a la prestació del servici.  
- Col·laboracions externes necessàries per a la prestació del servici.  
En tot cas no podran superar-se els límits màxims recollits en el punt 4 de l'apartat "altres".  
Actuació 2.6.3:  
- Personal propi associat al projecte.  
- Col·laboracions externes necessàries per al desenvolupament del projecte, és a dir, servicis tècnics, servicis professionals i servicis d'informació i difusió.   
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.  
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
Actuació 2.6.1. La intensitat màxima d'ajuda podrà assolir els següents percentatges sobre els costos subvencionables: fins al 100% el primer any en què l'agrupació rep l'ajuda, el 75% el segon any, el 50% el tercer any i el 25% el quart i cinqué anys.  
Actuació 2.6.2. La intensitat màxima d'ajuda podrà aconseguir el 75% dels costos subvencionables en què haja incorregut l'entitat per a prestar el servici.   
L'ajuda haurà d'aplicar-se en forma de bonificació en el preu cobrat a la PIME. La bonificació per a cada PIME serà com a màxim de 200.000 euros, en un període de tres anys.   
Hauran de complir-se les condicions del punt 1 de l'apartat "altres".  
Actuació 2.6.3. La intensitat màxima de l'ajuda podrà arribar fins al 100% dels costos subvencionables, amb un límit de 500.000 euros fins al 2010, de conformitat amb el Marc temporal comunitari d'ajudes estatals (DO C 16-2009).  
Actuació 3. Desenvolupament de mercats  
Actuació 3.1. Accions de promoció de mercats   
Actuacions susceptibles de suport:  
Participació en certàmens i activitats de promoció sectorials.  
Beneficiaris:  
Entitats sense ànim de lucre amb seu social o delegació a la Comunitat Valenciana de forma individual o de forma agrupada, amb almenys tres empreses o entitats radicades en la Comunitat Valenciana.   
Costos subvencionables:  
Entitats:  
Personal propi associat al projecte.  
- Col·laboracions externes necessàries per al desenvolupament del projecte, és a dir servicis tècnics, servicis professionals i servicis d'informació i difusió.   
- Viatges interurbans -transport públic- i allotjament (màxim 100 euros/dia).  
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.   
Empreses:   
Personal propi associat al projecte.  
- Col·laboracions externes necessàries per al desenvolupament del projecte, és a dir servicis tècnics, servicis professionals i servicis d'informació i difusió.   
- Viatges interurbans -transport públic- i allotjament.  
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima d'ajuda podrà arribar al 100% dels costos subvencionables. La intensitat màxima per a les empreses, en el cas de participació en certàmens, serà del 50%.  
En ambdós casos, la intensitat màxima de l'ajuda podrà arribar fins al 100% dels costos subvencionables, amb un límit de 500.000 euros fins al 2010, de conformitat amb el Marc temporal comunitari d'ajudes estatals (DO C 16-2009).  
Actuació 3.2. Accions de desenvolupament de mercats  
Actuacions susceptibles de suport:   
Accions de desenvolupament de mercats, plans de comunicació i divulgació sectorial i en general accions que permeten elevar el posicionament competitiu de les PIME valencianes.  
Beneficiaris:  
Entitats sense ànim de lucre amb seu social o delegació a la Comunitat Valenciana.  
Costos subvencionables:  
- Inversions directament relacionades amb el projecte a realitzar.   
- Personal propi associat al projecte.  
- Col·laboracions externes necessàries per al desenvolupament del projecte, és a dir, servicis tècnics, servicis professionals i servicis d'informació i difusió.  
- Viatges interurbans -transport públic- i allotjament.  
- Despeses d'auditoria per a l'elaboració de l'informe de revisió del compte justificatiu de la subvenció per auditor o empresa auditora externa inscrita en el Registre Oficial d'Auditors de Comptes.   
En tot cas, no podran superar-se els límits màxims recollits en el punt 4 de l'apartat "altres".  
Intensitat de l'ajuda:  
La intensitat màxima de l'ajuda podrà arribar fins al 100% dels costos subvencionables, amb un límit de 500.000 euros fins al 2010, de conformitat amb el Marc temporal comunitari d'ajudes estatals (DO C 16-2009).  
Criteris de valoració:  
Criteris de valoració de les actuacions del Pla de Competitivitat de l'Empresa Valenciana 2009: 1.1, 2.1, 2.2, 2.3, 2.4, 2.5, 3.1 i 3.2.  
1. Qualitat del projecte. Ponderació 50 de 100  
- Definició i maduresa del projecte, justificació de la necessitat, grau d'innovació i ajust dels objectius del projecte a l'entorn empresarial (10).  
- Adequació del projecte als fins i objectius de l'estratègia de l'entitat sol·licitant en matèria de promoció de la innovació (5).  
- Pla de comunicació, difusió de l'acció (5).  
- Efecte positiu del projecte en la diversificació sectorial (5).  
- Projecte basat en els bons resultats obtinguts durant anys anteriors (10).  
- El projecte fomenta un millor aprofitament de les TIC (5).  
- El projecte afavorix el desenvolupament d'actuacions que reduïxen el consum net d'aigua, d'energia o d'altres recursos naturals, així com les necessitats de transport (5).  
- El projecte comprén el desenvolupament d'actuacions que reduïxen els residus, abocaments, emissions i la contaminació, amb especial atenció a les emissions a l'atmosfera de gasos amb efecte hivernacle (5).  
2. Viabilitat tècnica i economicofinancera. Ponderació 10 de 100  
- Coherència del pressupost del projecte amb els objectius a aconseguir (5).  
- Definició del projecte, les fases, el pla de treball i el pressupost d'execució (5).  
3. Característiques del sol·licitant. Ponderació 10 de 100  
- Orientació dels servicis del sol·licitant envers les necessitats de les empreses (3).  
- Trajectòria de l'entitat sol·licitant en projectes de promoció de la innovació i la competitivitat (3).  
- L'entitat promou la igualtat entre homes i dones (2).  
- L'entitat facilita l'accessibilitat de les persones amb discapacitat (2).  
4. Aspectes socioeconòmics. Ponderació 30 de 100  
- Adequació dels objectius del projecte a les línies d'actuació dels Plans de Competitivitat de l'Empresa Valenciana (10).  
- Descripció dels destinataris finals de l'actuació i relació del projecte amb algun pla estratègic o d'innovació per a les empreses del sector (10).  
- Oportunitat que per al teixit empresarial dels diferents sectors d'activitat i per a la societat representa l'aplicació i transferència dels resultats esperats del projecte (5).  
- Sol·licituds presentades per entitats que hagen superat en la seua plantilla, respecte a l'any anterior, els mínims exigits per la normativa sobre la integració laboral de persones amb discapacitats o que disposen d'un pla d'igualtat (5).  
Criteris de valoració per a l'actuació 2.6. Disseny  
1. Qualitat del projecte. Ponderació 65 de 100  
- Ajust dels objectius del projecte a la valoració del disseny com a estratègia per a la millora de la competitivitat.  
- Adequació del projecte als fins i objectius de l'estratègia de l'entitat sol·licitant en matèria de promoció del disseny.  
- Pla de comunicació, difusió de l'acció.  
- Vinculació del projecte als objectius del Pla d'Acció de Foment del Disseny d'IMPIVA.  
- Ajust dels objectius del projecte i els resultats previstos a les necessitats de les empreses.  
- El projecte fomenta un millor aprofitament de les TIC.  
- El projecte afavorix el desenvolupament d'actuacions que reduïxen el consum net d'aigua, d'energia o d'altres recursos naturals, així com les necessitats de transport.  
- El projecte comprén el desenvolupament d'actuacions que reduïxen els residus, abocaments, emissions i la contaminació, amb especial atenció a les emissions a l'atmosfera de gasos amb efecte hivernacle.   
2. Viabilitat tècnica i economicofinancera. Ponderació 5 de 100  
- Coherència del pressupost del projecte amb els objectius a aconseguir.  
- Definició del projecte, les seues fases, pla de treball i pressupost d'execució.  
- Adequació de recursos humans i de servicis externs. Dimensió equilibrada dels recursos humans i de les inversions necessàries respecte a l'abast de l'acció.  
3. Característiques del sol·licitant. Ponderació 10 de 100  
- Orientació de l'activitat del sol·licitant cap a la promoció del disseny.  
- Integració en el Sistema Valencià d'Innovació i la seua col·laboració amb altres agents.  
- L'entitat promou la igualtat entre homes i dones.  
- L'entitat facilita l'accessibilitat de les persones amb discapacitat.  
4. Aspectes socioeconòmics. Ponderació 20 de 100  
- Oportunitat que per al teixit empresarial representa la realització del projecte.  
- Adequació dels objectius del projecte a les línies d'actuació de la Conselleria d'Indústria, Comerç i Innovació i de l'IMPIVA.  
- Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de persones amb discapacitat o que disposen d'un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que impliquen increment de l'ocupació.  
Altres:  
1. Les entitats beneficiàries de les actuacions 1, 2.3 i 2.6.2 estan obligades a facturar els servicis prestats, establint un preu de mercat que reflectisca els costos totals més un marge raonable.   
L'ajuda haurà d'aplicar-se en forma de bonificació en el preu cobrat a la PIME. En facturar els servicis, l'entitat registrarà en la factura el percentatge millorat sobre el preu de mercat, així com la declaració que la dita bonificació constituïx ajuda estatal.   
La PIME receptora del servici no podrà obtenir més de 200.000 euros de bonificació en un període de tres anualitats.  
Per a garantir la transparència dels costos dels servicis, així com els preus pagats per les PIME usuàries d'estos, l'entitat beneficiària portarà un sistema comptable analític a través del qual es puguen justificar els costos exactes en què s'ha incorregut realment per a la prestació de servicis. Este requisit es complirà mitjançant una declaració expedida per auditor o empresa degudament inscrita en el ROAC que certifique que les despeses declarades corresponen a la prestació de servicis i que el preu facturat per la prestació d'estos últims és un preu de mercat. Esta declaració formarà part de l'informe de revisió de comptes justificatius de la subvenció exigit per l'IMPIVA per a la justificació del projecte.  
2. Els projectes recollits en l'actuació 2.4 hauran de complir les condicions següents:  
- La innovació ha de formular-se com a projecte dotat d'un gestor identificat i qualificat i els seus costos estaran determinats. El resultat del projecte objecte d'ajuda haurà de ser el desenvolupament d'una norma, model empresarial, metodologia o concepte que puga reproduir-se sistemàticament i, si és el cas, certificar-se o patentar-se.  
- La innovació en matèria de processos o organització ha de representar una novetat o millora substancial respecte a l'estat actual del sector corresponent en la UE. No podran optar a estes ajudes els canvis o millores de processos o d'organització del centre de treball o de les relacions exteriors de poca importància, encara que representen millores. El pla de negocis enumerarà les activitats proposades i demostrarà que el procés o la innovació en matèria d'organització proposats són nous o milloren substancialment els utilitzats en altres empreses del mateix sector en la UE. El pla de negocis indicarà els canvis que la innovació organitzativa basada en les TIC introduïsca en l'organització, com es gestionarà el projecte i els seus costos, i també l'impacte del projecte en tant que model, metodologia o concepte empresarial elaborat i sòlid.  
- Els projectes hauran de comportar un grau evident de risc. En el marc del procés de sol·licitud i avaluació, les empreses hauran de demostrar el grau evident de risc del projecte com seguix:  
a) Assenyalant els principals riscos del projecte des del punt de vista de l'empresa i indicant com pensen afrontar-los, per exemple, el cost global del projecte en relació amb el volum de negocis de l'empresa, el temps necessari per a desenvolupar el nou procés, els beneficis que s'espera obtenir de la innovació en matèria de processos respecte dels costos del projecte, la probabilitat de fracàs, la irreversibilitat de la inversió, la probabilitat de fracàs comercial, el risc que el projecte siga menys productiu del que s'ha esperat, el risc que la seua realització vaja en detriment d'altres activitats i que els seus costos posen en perill la viabilitat financera de l'empresa.  
b) Demostrant per què el projecte representa un augment significatiu de capacitat per a l'empresa en relació amb les millores habituals en matèria de processos o d'organització.  
- Els projectes no podran consistir en modificacions habituals o periòdiques efectuades en productes, línies de producció, processos de fabricació, servicis existents i altres operacions en curs, encara quan les dites modificacions puguen representar millores.  
3. Definició de «desenvolupament experimental», segons el Marc comunitari sobre ajudes estatals d'investigació i desenvolupament i innovació (DOUE C 323/01, de 30.12.2006), l'adquisició, combinació, configuració i utilització de coneixements i tècniques ja existents, d'índole científica, tecnològica, empresarial o d'un altre tipus, amb vista a l'elaboració de plans i estructures o dissenys de productes, processos o servicis nous, modificats o millorats. Podrà incloure, per exemple, altres activitats de definició conceptual, planificació i documentació de nous productes, processos i servicis. Entre les activitats podrà figurar l'elaboració de projectes, dissenys, plans i la resta de tipus de documentació sempre que no s'hi destine a usos comercials. S'inclou, així mateix, el desenvolupament de prototips i projectes pilot que puguen utilitzar-se comercialment quan el prototip siga per necessitat el producte comercial final i la seua fabricació resulte massa onerosa per al seu ús exclusiu amb fins de demostració i validació. En cas d'utilització comercial posterior de projectes pilot o de demostració, qualsevol ingrés que l'esmentada utilització genere ha de deduir-se dels costos subvencionables. Són també subvencionables la producció i assaig experimentals de productes, processos i servicis, sempre que no puguen emprar-se o transformar-se de manera que puguen utilitzar-se en aplicacions industrials o per a fins comercials. El desenvolupament experimental no inclou les modificacions habituals o periòdiques efectuades en els productes, línies de producció, processos de fabricació, servicis existents i altres activitats en curs, encara que les esmentades modificacions puguen representar millores.  
4. Taula de costos màxims anuals :  
  
\* \* \* \* \* \* \* \* \* \* \* \* \* \*   
5. Es complixen les condicions de col·laboració del Marc comunitari sobre ajudes estatals d'investigació i desenvolupament i innovació (DOUE C 323/01, de 30.12.2006) sempre que:  
- El projecte implique la col·laboració efectiva entre almenys dues empreses independents entre si, cap empresa assumisca per si sola més del 70% dels costos subvencionables del projecte de col·laboració i el projecte compte amb la col·laboració de com a mínim una PIME o la col·laboració siga transfronterera.  
- El projecte implique la col·laboració efectiva entre una empresa i un organisme d'investigació, este últim assumisca un mínim del 10% dels costos subvencionables i tinga dret a publicar els resultats dels projectes d'investigació que es deriven de la investigació que haja efectuat.  
6. Definició de "agrupacions innovadores" segons el Marc comunitari sobre ajudes estatals d'investigació i desenvolupament i innovació (DOUE C 323/01, de 30.12.2006), grups constituïts per empreses independents, noves empreses, xicotetes, mitjanes i grans empreses i organismes d'investigació -, actives en sectors i regions concretes, amb l'objectiu d'estimular activitats innovadores mitjançant el foment d'intenses relacions mútues i de la pràctica de compartir instal·lacions, intercanviar coneixements i sabers especialitzats i contribuir amb eficàcia a la transferència tecnològica, la creació de xarxes i la divulgació d'informació entre les empreses integrants de l'agrupació. De preferència, els estats membres han de fer el que puguen perquè en l'agrupació hi haja un equilibri adequat entre PIME i grans empreses a fi d'aconseguir una certa massa crítica, en particular, per mitjà de l'especialització en àmbits concrets de la I+D+i i atenent les agrupacions ja existents, tant a l'estat membre com a la Comunitat.   
7. El perfil del personal expert serà el de titulat universitari, preferentment de caràcter tècnic o economicoempresarial, amb experiència en I+D+i o en els àmbits economicofinancer, internacional i de gestió de la innovació, amb domini de l'anglés i coneixements pràctics de tecnologies de la informació.  
En el cas de nova contractació, la data del contracte haurà de ser posterior a la de presentació de sol·licitud de l'ajuda i l'entitat beneficiària realitzarà la selecció respectant les polítiques horitzontals en matèria d'igualtat d'oportunitats i atenent principis de publicitat suficient i valoració professional equitativa dels candidats, amb menció expressa als fons europeus tant en el procés de selecció com en el mateix contracte.  
8. S'entendrà que una empresa està radicada a la Comunitat Valenciana quan tinga el seu domicili social o establiment productiu en esta.  
9. Les ajudes als projectes previstos en:  
- Les actuacions 2.2 i 2.6.1 en cap cas podran superar el límit de 5.000.000 d'euros per agrupació.   
- L'actuació 2.4.en cap cas podrà superar el límit de 5.000.000 d'euros per projecte i per empresa.